25 September: Laat die Christendom wen!. – Jan van der Watt - www.bybelkennis.co.za
by Mitch Kalp · Published 25/09/2017 · Updated 04/09/2017
Kol 2:18-3:4 (fokus 3:1-4)
Om op die hoogste punt van die Smokeyberge te kom (die plek kry 90 miljoen besoekers per jaar, meer as enige ander nasionale park in Amerika) moet ŉ mens die laaste kilometer of so klim. Dit is nogal steil, maar daar is genoeg mense wat mekaar aanmoedig om die steil pad korter te laat voel. Iets het my egter op daardie pad diep getref. In ons groep wat saam teen die steil helling opgesukkel het, was daar ŉ persoon met ŉ groot kruis om die nek, maar hy was loshande die onaangenaamste en suurste van almal –ŉ opregte suurtier. Daardie dag het die Christendom teen die steil helling verloor, daarvan was ek seker.
Juis daaroor het Paulus dit in 2:20-3:4. God het jou lewe in iets wonderliks verander en Hy wil hê jy moet elke dag so leef. Hy het jou immers ŉ nuwe mens gemaak (3:1) met ŉ nuwe toekoms (3:4). Jou begin en jou einde is stewig in sy hand. Dit help nie om ŉ kruis om jou nek te dra as daai kruis nie in jou hart, jou hande en jou glimlag ook is nie. Nee, want Jesus hang nie meer aan ‘n kruis buitekant iewers nie, maar is by en in jou. Jou lewe is nou die “kruis van Jesus”, want dis waar mense hom nou sal kan raaksien.
Daarom wil Hy hê dat jy dit nie sal wegsteek nie. Hy wil hê jy moet die dinge doen wat vir Hom belangrik is (3:2)… en op so manier dat ander dit kan agterkom! En as hulle dit agterkom moet dit vir hulle lekker wees. Dan sal die Christendom wen.
by Mitch Kalp · Published 03/07/2017 · Last modified 30/06/2017